7.pielikums 
Centrālās finanšu un līgumu aģentūras
iekšējiem noteikumiem “Centrālās finanšu un līgumu
 aģentūras darba kārtības noteikumi”


Centrālās finanšu un līgumu aģentūras ētikas kodekss

I. Vispārīgie jautājumi

1. Centrālās finanšu un līgumu aģentūras (turpmāk – aģentūra) ētikas kodeksa (turpmāk – kodekss) mērķis ir noteikt aģentūrā nodarbināto profesionālās ētikas, uzvedības un rīcības principus, veicinot godprātīgu, tiesisku, profesionālu un sabiedrības interesēm atbilstošu rīcību.
2. Kodekss ir saistošs visiem aģentūrā nodarbinātajiem – ierēdņiem, darbiniekiem, vadītājiem, praktikantiem un citām personām, kas aģentūrā veic darbu vai uzdevumus, ciktāl tas attiecināms uz viņu statusu un pienākumiem (turpmāk – nodarbinātais). Kodeksā noteiktie principi piemērojami neatkarīgi no amata, nodarbinātības formas, darba vietas vai darba organizācijas veida.
3. Aģentūra un nodarbinātie ievēro valsts pārvaldes vērtības un ētikas pamatprincipus, tostarp profesionalitāti un efektivitāti, godprātību, atbildību, darbu sabiedrības labā, valsts ilgtspēju un sabiedrības labklājību, atklātu un sabiedrībai pieejamu valsts pārvaldi un sadarbību valsts pārvaldē.
4. Kodeksu piemēro kopā ar Latvijas Republikas ārējiem normatīvajiem aktiem, aģentūras iekšējiem normatīvajiem aktiem, darba kārtības noteikumiem, interešu konflikta novēršanas, informācijas aizsardzības, trauksmes celšanas, personas datu aizsardzības un citiem aģentūras darbībai saistošiem noteikumiem.
5. Situācijās, kuras kodeksā nav tieši regulētas, nodarbinātais rīkojas atbilstoši tiesiskuma, labas pārvaldības, samērīguma, cieņas, godprātības un sabiedrības interešu prioritātes principiem.
  
II. Amata (darba) pienākumu izpildes principi 

6. Nodarbinātais pilda amata (darba) pienākumus saskaņā ar normatīvajiem aktiem, aģentūras darbību regulējošajiem iekšējiem normatīvajiem aktiem, darba kārtības noteikumiem, aģentūras direktora rīkojumiem un amata aprakstu.
7. Nodarbinātais amata pienākumus pilda profesionāli, rūpīgi, savlaicīgi un mērķtiecīgi, izmantojot savas zināšanas, prasmes un pieredzi, lai nodrošinātu kvalitatīvu rezultātu un lietderīgu pieejamo resursu izmantošanu.
8. Nodarbinātais lēmumus, atzinumus, ieteikumus un viedokļus pamato ar pārbaudītu informāciju, objektīviem faktiem, datiem un normatīvo regulējumu, nepieļaujot patvaļīgu, neobjektīvu vai nepamatoti atšķirīgu attieksmi.
9. Nodarbinātais mākslīgā intelekta rīkus amata pienākumu izpildē izmanto tikai kā atbalsta līdzekli, lietojot vienīgi aģentūras apstiprinātos rīkus un ievērojot normatīvos aktus un aģentūras iekšējos noteikumus. Mākslīgais intelekts neaizstāj nodarbinātā profesionālo spriedumu, juridisko izvērtējumu un atbildību par darba rezultātu.
10. Nodarbinātais pārbauda mākslīgā intelekta radītā satura pareizību, pilnīgumu un atbilstību, tostarp izvērtē avotu ticamību, juridisko atbilstību, neobjektivitātes, diskriminācijas, maldinoša satura, informācijas aizsardzības un datu apstrādes riskus. Mākslīgā intelekta radīto saturu neizmanto kā vienīgo vai galīgo pamatu lēmuma, atzinuma vai vērtējuma pieņemšanai, un neatļautos vai publiski pieejamos rīkos neievada aizsargājamu informāciju. 
11. Nodarbinātais ir atvērts pārmaiņām, iesaistās darba procesu pilnveidē, mazinot administratīvo slogu un ievērojot principu “konsultē vispirms”, ja tas atbilst konkrētā jautājuma būtībai un normatīvajiem aktiem.
12. Nodarbinātais ievēro aģentūras darbības un attīstības stratēģiju un ar savu rīcību veicina aģentūras mērķu sasniegšanu, sabiedrības uzticēšanos un Eiropas Savienības fondu pārvaldības labu reputāciju.

III. Informācijas izpaušanas un aizsardzības principi

13. Nodarbinātais aizsargā informāciju, kas viņam kļuvusi zināma, pildot amata pienākumus, un neizpauž to trešajām personām, izņemot gadījumus, kad informācijas izpaušana ir paredzēta normatīvajos aktos vai ietilpst nodarbinātā amata pienākumos.
14. Nodarbinātais pēc civildienesta attiecību vai darba tiesisko attiecību izbeigšanās saglabā konfidencialitāti par informāciju, kas kļuvusi zināma, pildot amata pienākumus, un neizmanto šo informāciju personiska vai citas personas labuma gūšanai.
15. Publiskos izteikumos, kas saistīti ar amata pienākumiem vai aģentūras kompetenci, nodarbinātais pauž aģentūras viedokli tikai atbilstoši pilnvarojumam un, ja nepieciešams, iepriekš saskaņo informāciju ar par komunikāciju atbildīgo struktūrvienību vai nodarbināto.
16. Ja nodarbinātais publiskā telpā pauž personisku viedokli par jautājumiem, kas var tikt saistīti ar aģentūras kompetenci, viņš skaidri nošķir personisko viedokli no aģentūras oficiālās nostājas un neizpauž ierobežotas pieejamības informāciju, personas datus vai citu aizsargājamu informāciju.

IV. Nodarbinātā rīcība sociālajos tīklos un publiskajā telpā

17. Nodarbinātajam ir tiesības uz vārda brīvību, tostarp paust personisko viedokli sociālajos tīklos un citās publiskās platformās. Šīs tiesības īstenojamas, ievērojot tiesiskumu, lojalitāti valsts pārvaldei, cieņpilnu komunikāciju un pienākumu neapdraudēt aģentūras reputāciju un sabiedrības uzticēšanos.
18. Nodarbinātais publiskajā telpā, arī ārpus darba laika, atturas no rīcības vai izteikumiem, kas var radīt pamatotas šaubas par viņa objektivitāti, neitralitāti, profesionalitāti vai spēju godprātīgi pildīt amata pienākumus.
19. Ja nodarbinātais sociālajos tīklos identificē sevi ar aģentūru, norāda amatu vai komentē jautājumus, kas saistīti ar aģentūras darbības jomu, viņam jāievēro atbildīga komunikācija un jāapzinās sava publiskā viedokļa iespējamā ietekme uz aģentūras reputāciju.
20. Nodarbinātajam sociālajos tīklos un publiskajā telpā ir aizliegts: 
20.1. izpaust ierobežotas pieejamības informāciju, personas datus, komercnoslēpumu vai citu aizsargājamu informāciju; 
20.2. paust aģentūras oficiālo viedokli bez pilnvarojuma; 
20.3. apzināti izplatīt nepatiesu, maldinošu vai nepārbaudītu informāciju, kas var kaitēt aģentūras vai valsts pārvaldes reputācijai; 
20.4. lietot aizskarošu, pazemojošu, diskriminējošu vai naidīgu komunikāciju; 
20.5. risināt konfliktus ar kolēģiem, klientiem vai sadarbības partneriem veidā, kas neatbilst cieņpilnas komunikācijas principiem.
21. Kritika par aģentūras vai valsts pārvaldes darbu ir pieļaujama, ja tā ir faktos balstīta, konstruktīva, samērīga un pausta korektā veidā, vienlaikus ievērojot informācijas aizsardzības un lojalitātes pienākumu.
22. Pirms informācijas publicēšanas nodarbinātais izvērtē, vai publicētais saturs var tikt uztverts kā aģentūras viedoklis, vai tas neietver aizsargājamu informāciju un vai tas nerada pamatotu kaitējuma risku aģentūras reputācijai vai sabiedrības uzticēšanās līmenim.

V. Nodarbinātā rīcība interešu konflikta situācijā, amatu savienošana un attieksme pret dāvanām un viesmīlības piedāvājumiem

23. Nodarbinātais nepieļauj reālu, šķietamu vai iespējamu interešu konfliktu un nekavējoties informē tiešo vadītāju unJuridiskā departamenta Krāpšanas risku vadības nodaļu par personiskām interesēm vai citiem apstākļiem, kas var radīt šaubas par viņa objektivitāti vai neitralitāti.
24. Nodarbinātais atturas no dalības lēmuma sagatavošanā, pieņemšanā vai izpildē, ja pastāv apstākļi, kuru dēļ varētu tikt apšaubīta viņa objektivitāte, un rīkojas saskaņā ar aģentūras iekšējos normatīvajos aktos noteikto kārtību.
25. Amatu savienošana, blakus darbs vai cita darbība ārpus aģentūras ir pieļaujama tikai tad, ja tā netraucē amata pienākumu izpildi, nerada interešu konfliktu un nekaitē aģentūras reputācijai, kā arī ir saskaņota normatīvajos aktos un aģentūras iekšējos noteikumos paredzētajā kārtībā.
26. Nodarbinātais atsakās no dāvanām, viesmīlības piedāvājumiem vai citiem labumiem, kas rada vai var radīt iespaidu, ka ar tiem tiek ietekmēta nodarbinātā rīcība, lēmums vai objektivitāte. Pieļaujami tikai normatīvajos aktos noteiktie izņēmumi.
27. Diplomātiskās dāvanas, dāvanas un citus labumus, kas pieņemti, pildot valsts amatpersonas pienākumus un ir publiskas personas institūcijas īpašums, reģistrē, novērtē, izmanto un izpērk normatīvajos aktos noteiktajā kārtībā.
28. Komunikācijā ar interešu pārstāvjiem nodarbinātais ievēro atklātību, vienlīdzīgu attieksmi, izsekojamību un interešu konflikta nepieļaušanu. Nodarbinātais dokumentē būtisku saziņu par publisku lēmumu ierosināšanu, izstrādi, pieņemšanu vai piemērošanu, ja šāda dokumentēšana ir paredzēta normatīvajos aktos vai aģentūras iekšējos noteikumos.
29. Nodarbinātais nenodrošina nepamatotas priekšrocības kādam interešu pārstāvim, nemaldina par savām pilnvarām, nepieņem no interešu pārstāvja dāvanas vai citus labumus un nepārstāv privātpersonu intereses valsts vai pašvaldību institūcijās veidā, kas nav savienojams ar amata pienākumiem vai var radīt interešu konfliktu.

VI. Demokrātisko principu un ētiskas rīcības ievērošana iestādē 

30. Aģentūra savā darbībā ievēro demokrātiskas, tiesiskas un labas pārvaldības principus, nodrošinot taisnīgumu, vienlīdzīgu attieksmi, caurskatāmību, samērīgumu un sabiedrības interešu prioritāti.
31. Nodarbinātais rīkojas neatkarīgi un profesionāli, nepakļaujoties prettiesiskai vai neētiskai ietekmei un neietekmējot citus šādā veidā. Ja nodarbinātais saņem prettiesisku vai neētisku norādījumu, viņš informē tiešo vadītāju, augstāku vadītāju, ētikas kontaktpersonu vai ētikas komisiju.
32. Lēmumu pieņemšanā un darba procesos nodrošina vienlīdzīgu attieksmi pret personām un institūcijām, nepieļaujot diskrimināciju, nepamatotas privilēģijas vai subjektīvu labvēlību.
33. Aģentūra nodrošina atklātību pret sabiedrību un vienlīdzīgu piekļuvi informācijai un amatpersonām normatīvajos aktos noteiktajā apjomā. Nodarbinātie savlaicīgi un saprotami tiek informēti par būtiskiem lēmumiem un izmaiņām, kas ietekmē viņu pienākumus vai darba organizāciju.
34. Aģentūra veicina atklātu, cieņpilnu un profesionālu diskusiju kultūru. Atšķirīgu viedokļu paušana, ja tā ir korekta un argumentēta, tiek respektēta kā kvalitatīvas pārvaldības sastāvdaļa, nevis uztverta kā nelojalitāte.
35. Būtisku lēmumu pieņemšanā, ciktāl tas ir iespējams un samērīgi, nodrošina attiecīgo nodarbināto un struktūrvienību iesaisti, organizējot konsultācijas, apspriedes, darba grupas vai citas līdzdalības formas.
36. Vadītāji ar savu rīcību stiprina ētisku darba vidi, nodrošina pamatotu un izsekojamu lēmumu pieņemšanu, skaidru darba uzdevumu sadali, objektīvu novērtēšanu, savlaicīgu atgriezenisko saiti un cieņpilnu attieksmi.
37. Nodarbinātais cenšas novērst prettiesisku vai neētisku rīcību, nepieļauj tās slēpšanu, noklusēšanu vai atbalstīšanu un informē par iespējamiem pārkāpumiem aģentūras noteiktajā kārtībā.

VII. Ētiskas uzvedības principi

38. Nodarbinātais attiecībās ar kolēģiem, klientiem, sadarbības partneriem un sabiedrību ievēro cieņu, pieklājību, atsaucību, profesionalitāti un iekļaujošu attieksmi, nepieļaujot diskrimināciju.
39. Nodarbinātais sadarbojas ar kolēģiem, sniedz un saņem nepieciešamo palīdzību amata pienākumu izpildei, respektē citu nodarbināto tiesības, pienākumus un viedokli un neizmanto ļaunprātīgi citu kļūdas vai nezināšanu.
40. Nodarbinātais konfliktus vai domstarpības risina konstruktīvi, cieņpilni un pēc iespējas tuvāk to rašanās vietai, nepieciešamības gadījumā iesaistot tiešo vadītāju, personāla vadības speciālistu, ētikas kontaktpersonu vai Ētikas komisiju.
41. Aģentūras darba vidē nav pieļaujams mobings, bosings, diskriminācija, aizskaršana, pazemošana, reputācijas graušana vai favorītisms. Terminu skaidrojums ietverts kodeksa pielikumā.
42. Par mobingu, bosingu, favorītismu vai citu nepieņemamu rīcību nav uzskatāma tiesiska, profesionāla un pamatota vadība un darba organizācija, tostarp darba uzdevumu, termiņu un prioritāšu noteikšana vai maiņa, darba izpildes kontrole, objektīva darba rezultātu vērtēšana, konstruktīva kritika, kļūdu norādīšana, pienākums novērst nepilnības un ar darba vajadzībām pamatotu lēmumu pieņemšana, ja tā tiek īstenota samērīgi, cieņpilni, bez pazemošanas, diskriminācijas vai nepamatoti atšķirīgas attieksmes.
43. Nodarbinātais ievēro lietišķu un cieņpilnu uzvedību un izskatu, kas atbilst valsts pārvaldes darba videi, amata pienākumiem, darba drošības un higiēnas prasībām. Ārējais tēls ir kārtīgs, profesionāls un situācijai piemērots, vienlaikus respektējot individuālo stilu un personisko izpausmi, ja tā ir savienojama ar darba vidi un amata pienākumiem.
44. Nodarbinātais aģentūras īpašumu, finanšu līdzekļus, informācijas tehnoloģijas un darba laiku izmanto saudzīgi, ekonomiski, lietderīgi un tikai darba vajadzībām, ja aģentūras iekšējie noteikumi neparedz citādi.
45. Neformālā telefoniskā, elektroniskā un klātienes komunikācijā ar klientiem, sadarbības partneriem un citām institūcijām nodarbinātais ievēro pieklājību, profesionalitāti, precizitāti, konfidencialitāti un sniedz uz faktiem balstītu informāciju.
46. Nodarbinātais izvairās no pārlieku familiāras, emocionālas, aizskarošas vai citādi nepiemērotas saziņas un izvēlas saziņas stilu, formu un kanālu, kas atbilst situācijai, amata pienākumiem un aģentūras reputācijas interesēm.
VIII. Ētikas kontaktpersona

47. Ētikas kontaktpersona ir nodarbinātais, kurš sniedz konsultācijas ētikas jautājumos, palīdz veicināt vienotu izpratni par kodeksa piemērošanu un nodrošina sākotnēju iesniegumu virzību atbilstoši kodeksā noteiktajai kārtībai.
48. Ētikas kontaktpersonu apstiprina aģentūras direktors uz termiņu līdz trim gadiem, pirms tam noskaidrojot nodarbināto viedokli aptaujā. Aptauja var būt par konkrētu kandidātu vai par kontaktpersonai nepieciešamajām īpašībām un uzticēšanās kritērijiem. 
49. Par ētikas kontaktpersonu nevar būt nodarbinātais, kura amats vai situācija konkrētajā jautājumā rada interešu konfliktu vai pamatotas šaubas par neitralitāti. Šādā gadījumā direktors nosaka aizvietotāju konkrētā jautājuma izskatīšanai.
50. Ētikas kontaktpersona: 
50.1. sniedz konfidenciālas konsultācijas par ētikas jautājumiem; 
50.2. pieņem ziņojumus un sūdzības par iespējamiem kodeksa pārkāpumiem; 
50.3. veic sākotnējo izvērtējumu, vai jautājums ir skatāms no ētikas perspektīvas vai nododams citai kompetentai personai vai komisijai; 
50.4. ierosina aģentūras direktoram sasaukt Ētikas komisiju; 
50.5. apkopo anonimizētu informāciju par tipiskām ētikas dilemmām un mācību vajadzībām; 
50.6. veicina nodarbināto informēšanu un mācības par ētikas jautājumiem.
51. Ja saņemtā informācija norāda uz iespējamu disciplinārpārkāpumu, trauksmes celšanas gadījumu, korupcijas risku, darba tiesību pārkāpumu, personas datu aizsardzības pārkāpumu vai citu jautājumu, kas nav izskatāms tikai no ētikas perspektīvas, ētikas kontaktpersona informāciju nodod izskatīšanai atbilstoši kompetencei, ievērojot konfidencialitāti un iesniedzēja aizsardzību.

IX. Ētikas komisija

52. Ētikas komisija ir aģentūras ētikas uzraudzības mehānisms, kas nodrošina iespējamu kodeksa pārkāpumu objektīvu izvērtēšanu, konsultatīvu atbalstu sarežģītu ētikas dilemmu risināšanā un priekšlikumu sniegšanu ētiskas darba vides pilnveidei.
53. Ētikas komisiju izveido ar aģentūras direktora rīkojumu. Komisija var būt pastāvīga uz noteiktu termiņu vai izveidota konkrēta gadījuma izskatīšanai, ja tas nodrošina objektīvāku un samērīgāku izvērtēšanu. Komisijas sastāvā iekļauj vismaz trīs nodarbinātos ar atbilstošu kompetenci, ievērojot interešu konflikta nepieļaušanu, dzimumu līdzsvaru, struktūrvienību pārstāvību un uzticēšanās principu, ciktāl tas praktiski iespējams.
54. Komisijas loceklis nepiedalās jautājuma izskatīšanā, ja pastāv personiska ieinteresētība, pakļautības attiecības vai citi apstākļi, kas var radīt pamatotas šaubas par viņa objektivitāti. Šādā gadījumā direktors nosaka citu komisijas locekli.
55. Ētikas komisijas kompetencē ir: 
55.1. izvērtēt sūdzības un ziņojumus par iespējamiem kodeksa pārkāpumiem; 
55.2. konstatēt kodeksa pārkāpuma esamību vai neesamību; 
55.3. sniegt ieteikumus nodarbinātajam, vadītājam vai struktūrvienībai ētiskas rīcības nodrošināšanai;    
55.4. ieteikt samērīgus ētiskās ietekmēšanas vai preventīvus pasākumus; 
55.5. izvērtēt, vai izskatāmajā jautājumā ir saskatāmas iespējama disciplinārpārkāpuma, trauksmes celšanas gadījuma, darba tiesisko attiecību pārkāpuma vai cita pārkāpuma pazīmes, un, ja nepieciešams, ierosināt jautājuma nodošanu izskatīšanai kompetentajai personai, komisijai vai struktūrvienībai normatīvajos aktos un aģentūras iekšējos normatīvajos aktos noteiktajā kārtībā;
55.6. identificēt sistēmiskus riskus un sniegt priekšlikumus iekšējo procesu pilnveidei; 
55.7. sagatavot anonimizētus skaidrojumus vai piemērus mācību vajadzībām.
56. Komisija neaizstāj disciplinārlietas izmeklēšanas komisiju, darba strīdu izskatīšanas kārtību, trauksmes celšanas mehānismu, personas datu aizsardzības pārkāpumu izvērtēšanas kārtību vai tiesībsargājošo iestāžu kompetenci.
57. Komisija ievēro objektivitāti, samērīgumu, konfidencialitāti, personas datu aizsardzību, nevainīguma prezumpciju, pušu uzklausīšanas principu un aizliegumu radīt nelabvēlīgas sekas personai, kura labā ticībā ziņojusi par iespējamu pārkāpumu.
58. Nodarbinātajam, par kura rīcību ierosināta izvērtēšana, ir tiesības zināt izvērtējamās rīcības būtību, sniegt paskaidrojumu, iesniegt pierādījumus, lūgt uzklausīt citas personas un saņemt motivētu komisijas lēmumu, ievērojot citu personu tiesības uz konfidencialitāti.
59. Komisija pieņem motivētu lēmumu, kurā norāda faktiskos apstākļus, piemērotās kodeksa normas, vērtējumu un ieteikumus. Par lēmumu rakstiski informē nodarbināto, kura rīcība izvērtēta, un iesniedzēju tādā apjomā, kas neizpauž aizsargājamu informāciju.
60. Komisijas dokumentus glabā aģentūras noteiktajā kārtībā, nodrošinot piekļuves ierobežojumus un personas datu aizsardzību. Anonimizētu informāciju par komisijas praksi var izmantot mācībām un preventīvai komunikācijai.

X. Atbildība par ētikas pārkāpumiem

61. Par kodeksa ievērošanu ir atbildīgs katrs nodarbinātais. Vadītāji papildus ir atbildīgi par ētisku darba vidi savā struktūrvienībā, savlaicīgu konfliktu risināšanu un piemēru, ko viņi demonstrē ar savu rīcību.
62. Par ētikas pārkāpumu uzskatāma nodarbinātā rīcība vai bezdarbība, kas neatbilst kodeksam, valsts pārvaldes vērtībām un ētikas pamatprincipiem vai sabiedrībā pieņemtām cieņpilnas un profesionālas uzvedības normām, ja tā ir saistīta ar darba vidi, amata pienākumu izpildi vai var ietekmēt aģentūras reputāciju.
63. Iesniedzējam, kurš labā ticībā ziņo par iespējamu ētikas pārkāpumu, nodrošina identitātes aizsardzību, ciktāl tas iespējams konkrētajā situācijā, un aizsardzību pret nelabvēlīgām sekām ziņošanas dēļ. Apzināti nepatiesas informācijas sniegšana pati par sevi var tikt vērtēta kā ētikas pārkāpums vai cits pārkāpums.
64. Ētikas pārkāpuma izvērtēšana neatbrīvo nodarbināto no disciplinārās, civiltiesiskās, administratīvās vai krimināltiesiskās atbildības, ja konkrētajā rīcībā konstatējamas attiecīga pārkāpuma pazīmes. 
65. Konstatējot ētikas pārkāpumu, Ētikas komisija, ņemot vērā pārkāpuma raksturu, sekas, nodarbinātā rīcības motīvus, iepriekšējo rīcību, sadarbību izvērtēšanas procesā un pārkāpuma novēršanas iespējas, piemēro vienu vai vairākus samērīgus pasākumus.
66. Ētikas komisija cita starpā var piemērot šādus pasākumus: 
66.1. mutisks vai rakstisks skaidrojums un pārrunas; 
66.2. rakstisks aizrādījums; 
66.3. pienākums atvainoties vai citādi novērst radītās sekas, ja tas ir iespējams un samērīgi; 
66.4. mediācija vai strukturēta konflikta risināšana, nosakot mediatoru; 
66.5. mācības, supervīzija, mentorings vai konsultācija; 
66.6. darba procesa, komunikācijas vai kompetenču pilnveide; 
66.7. vadītāja īstenota nodarbinātā papildu uzraudzība noteiktā termiņā; 
66.8. ieteikums vērtēt rīcību ikgadējā novērtēšanā, ja tas atbilst ikgadējās novērtēšanas kārtībai; 
66.9. ierosinājums uzsākt disciplinārlietu vai citu normatīvajos aktos paredzētu procesu, ja pārkāpums ir būtisks vai atkārtots;
66.10. ierosinājums veikt nodarbinātā rotāciju uz citas struktūrvienības līdzvērtīgu amata vietu.
67. Ētikas komisijas ieteikumi paši par sevi nav disciplinārsods. Disciplinārsodu vai citus tiesiskus ierobežojumus piemēro tikai normatīvajos aktos un aģentūras iekšējos noteikumos noteiktajā kārtībā.

68. Aģentūra regulāri veicina kodeksa iedzīvināšanu praksē, tostarp nodrošina jauno nodarbināto iepazīstināšanu ar kodeksu, periodiskas mācības, anonimizētu gadījumu skaidrojumus, vadītāju atbalstu un kodeksa aktualizēšanu pēc nepieciešamības, bet ne retāk kā reizi trijos gados.
Pielikums. Terminu skaidrojumi

1. Mobings ir sistemātiska, ilgstoša un naidīga vai nepieļaujama psiholoģiska ietekmēšana darba vidē, ko pret nodarbināto īsteno viena vai vairākas personas un kuras mērķis vai sekas ir personas cieņas aizskaršana, psiholoģiski nelabvēlīgas darba vides radīšana, personas izolēšana no kolektīva, darba pienākumu izpildes apgrūtināšana vai nodarbinātā izstumšana no darba tiesiskajām attiecībām. Mobingu raksturo atkārtotu darbību kopums un sistemātiskums. Atsevišķs konflikts, vienreizēja aizskaroša rīcība vai atšķirīgs viedoklis pats par sevi nav uzskatāms par mobingu.
2. Bosings ir mobinga paveids, ko īsteno darba devējs, iestādes vadītājs, tiešais vadītājs vai cita hierarhiski augstāka persona, izmantojot dienesta vai amata stāvokli pretēji labas pārvaldības, vienlīdzīgas attieksmes un labas ticības principiem. Bosings var izpausties kā nepamatota darba uzdevumu nedošana vai atņemšana, nesamērīga kontrole, informācijas nepieejamības radīšana, nepamatota izolēšana no darba procesiem, sistemātiska pazemošana, nepamatota kritika, nesamērīga darba slodzes palielināšana vai citu nelabvēlīgu darba apstākļu radīšana.
3. Diskriminācija ir aizliegta atšķirīga attieksme pret personu, kuras pamatā ir personas aizsargājama pazīme, tostarp dzimums, rase, ādas krāsa, vecums, invaliditāte, reliģiskā, politiskā vai cita pārliecība, etniskā vai sociālā izcelsme, tautība, seksuālā orientācija, ģimenes vai mantiskais stāvoklis vai citi apstākļi. Diskriminācija var izpausties kā tieša diskriminācija, netieša diskriminācija, personas aizskaršana vai norādījums diskriminēt.
3.1. Tieša diskriminācija pastāv, ja salīdzināmā situācijā attieksme pret personu saistībā ar aizsargājamu pazīmi ir, bija vai var būt mazāk labvēlīga nekā pret citu personu.
3.2. Netieša diskriminācija pastāv, ja šķietami neitrāls noteikums, kritērijs vai prakse rada vai var radīt nelabvēlīgas sekas personai vai personu grupai saistībā ar aizsargājamu pazīmi, izņemot gadījumu, kad tas ir objektīvi pamatots ar tiesisku mērķi un izraudzītie līdzekļi ir samērīgi.
4. Pazemošana ir personas cieņu aizskaroša rīcība vai attieksme, kas noniecina personas profesionālo kompetenci, autoritāti vai pašcieņu. Pazemošana var izpausties kā izsmiekls, nievājoši vai aizskaroši izteikumi, publiska kaunināšana, aizvainojoši salīdzinājumi, nepamatota vainošana vai cita personas cieņu aizskaroša rīcība.
5. Personas aizskaršana ir personas pakļaušana nevēlamai rīcībai, kuras mērķis vai sekas ir personas cieņas aizskaršana un iebiedējošas, naidīgas, pazemojošas, degradējošas vai aizskarošas vides radīšana. 
6. Reputācijas graušana ir apzināta nepatiesas, maldinošas, nepārbaudītas vai nepamatoti negatīvas informācijas izplatīšana par nodarbināto, amatpersonu, iestādi vai sadarbības partneri, ja šāda rīcība var kaitēt personas profesionālajai reputācijai, uzticamībai, dienesta attiecībām vai iestādes reputācijai.
7. Favorītisms ir nepamatoti privileģējoša vai īpaši labvēlīga attieksme pret konkrētu nodarbināto bez objektīva un ar dienesta pienākumu izpildi saistīta pamata. Favorītisms var izpausties darba pienākumu sadalē, darba slodzes noteikšanā, darba izpildes novērtēšanā, profesionālās pilnveides iespēju piešķiršanā, informācijas pieejamībā, atalgojuma noteikšanā vai citu priekšrocību piešķiršanā, tādējādi radot nevienlīdzīgu attieksmi un mazinot uzticēšanos iestādei un tās darbības objektivitātei.




